American Airlines

Az American Airlines, Inc. egy amerikai légitársaság. Leányvállalata az American Eagle regionális beszállító repüléseket végez a nagyobb repülőterekre. A befolyó jövedelmet tekintve második a listán (az Air France-KLM mögött). Az AMR Társaság tulajdonában van, vezetése a texasi Fort Worth városában található, a Dallas/Fort Worth nemzetközi repülőtér közelében. Történet Az American Airlines 1920-ban jött létre számos független légitársaság szövetségeként. 1930. január 25-én életre hívták az American Airways közös társaságot a Bostonból és New Yorkból Chicagóba és onnan Dallasba vezető légiutakon, valamint Dallas és Los Angeles közt. 1934–ben Errett Lobban Cord megvette a társaságot, és átkeresztelte American Air Linesra. Első vezérigazgatója C. R. Smith volt. A második világháborúban a légitársaság sok csapatszállítást végzett. Ma is azokhoz a társaságokhoz tartozik, melyeket a Pentagon csapatszállításokkal bíz meg. Az első turbólégcsavaros repülőgépe a Lockheed L–188 Electra volt. 1959. január 25-én üzembe vette a Boeing 707-es gépeket. Az első Boeing 747-est 1970. március 2-án vásárolta meg. 1984-ben az American Airlines a MD-82-es gépek fő vevőjeként lépett fel, 67 repülőgépet vett és előrendelése volt további 100 gépre. Az American Airlines a legnagyobb és legfontosabb üzemeltetője az MD-80 sorozatnak. Ezen túlmenően első vevője volt a Douglas DC-2, DC-3, DC-6, DC-7 és DC-10 gépeknek. Az 1960-as évek elején az American Airlines az IBM céggel együtt kifejlesztette a Sabre nevű első elektronikus jegyfoglalási rendszert. 1981-ben a légitársaság létrehozta a sokszor repülők programját bónuszmérföld-rendszerrel mint marketingeszközzel: Az AAdvantage-Program ma is a legtöbb résztvevőt tudja világszerte felmutatni. A munkaterhelés, költség és árak menedzselése területét is forradalmasította az AA egy jól kidolgozott bevétel-menedzseléssel a légi közlekedés szakterületén. 1999-ben az American Airlines lett az alapító tagja a Oneworld nevű repülőtársaságok szövetségének. 2001 áprilisában felvásárolta a csődbe ment Trans World Airlines (TWA) légitársaságot. 2009. augusztus 25-én landolt az első Airbus A300-600R gépe a John Fitzgerald Kennedy nemzetközi repülőtéren. Az A300 12 éven át állt az American Airlines szolgálatában, és az egyetlen Airbus géptípus volt a légitársaságnál. Az A300-asok útvonalait később Boeing 757-esek vették át. A CIA- és FBI-jogvita A United Airlines, a US Airways, a Delta Air Lines, a Continental Airlines, a Boeing és az American Airlines közösen indított pert az FBI és a CIA ellen a 2001. szeptember 11-ei terrortámadással kapcsolatban. A cél azoknak a kérdéseknek a tisztázása volt, hogy vajon a légitársaságokat együttesen bűnügyi felelősség terheli-e ezekért a merényletekért, és ezekre a reagálása helyes és megfelelő volt-e. Úticélok A legfontosabbak: Dallas/Fort Worth nemzetközi repülőtér, O’Hare nemzetközi repülőtér, Miami, San Juan és a John Fitzgerald Kennedy nemzetközi repülőtér. Az American Airlines csaknem valamennyi szövetségi államba és Puerto Ricóba is repül. Interkontinentális kapcsolatai Európa, Dél-Amerika és Tokió. Elsősorban Karib-térség és Közép-Amerika viszonylatában van sűrű légihálózata; Kanada is a célok egyike. Németországban naponként érkezik egy-egy gépe a frankfurti repülőtérre Dallasból (egy Boeing 777) és Chicagóból (egy Boeing 767). Svájcba a zürichi repülőtérre naponta egy Boeing 767 gép repül a New York-i JFK repülőtérről. Budapestre 2018. május 4-től indít járatokat Philadelphiába, a járatok szezonálisak lesznek, és Boeing 767-esekkel fogják teljesíteni. Légiflotta 2020 januárjában az American Airlines légiflottája a regionális társaságokkal együtt 925 repülőgépből áll: Balesetek Az American Airlines 14 balesetet szenvedett el, összesen 1433 halálos áldozattal. Ezek közül a legsúlyosabbak a következők voltak: 1979. május 25.: az American Airlines 191-es járata. A startnál a McDonnell Douglas DC–10 egyik hajtóműve leszakadt, és a gép hidraulikus rendszere megsérült, néhány másodperccel később a gép irányíthatatlanná vált és lezuhant. 271 ember a fedélzeten és kettő a földön halt meg. Máig ez a legsúlyosabb repülőgép-baleset az Amerikai Egyesült Államokban. 1995. december 20.: az American Airlines (N651AA) egy gépe landolás közben Kolumbiában Cali közelében egy hegynek repült. A pilóta hibájából 160 halálos áldozata lett a balesetnek. 1999. június 1.: az American Airlines 1420-as járatának katasztrófája. A gép egy MD-82-es volt, Dallasból Little Rock irányába repült, és szerencsétlenül járt Little Rockban. 11 halálos áldozatot követelt. A 2001. szeptember 11-ei terrortámadások során az United Airlines két gépe mellett egy Boeing 767-200ER gépet, az American-Airlines 11-es járatát és egy Boeing 757-200 gépet, az American Airlines 77-es járatát eltérítették. Egyikük a Világkereskedelmi Központ északi tornyába, másikuk a Pentagonba repült bele, és szétroncsolódott. 2001. november 12.: az American Airlines 578-as járata New Yorkból Santo Domingóba (Dominikai köztársaság). Az Airbus A300 egy előtte felszálló Boeing 747 keltette légörvényen át repült. A gépet ekkor a másodpilóta repülte, aki az oldalkormány rúdjának sorozatos, teljes, kétirányú elmozdításával reagált. Ezzel átlépte a repülőgép üzembiztonsági határait, amire a gép az egész oldal-kormánymű teljes leállításával válaszolt. Az így kormányzás nélkül maradt repülőgép egy lakótelepre zuhant. A gépen 260, a földön 5 személy vált a baleset áldozatává. A baleseti jelentés a másodpilóta kiképzésében jelölte meg a fő okot. A legtöbb pilóta ugyanis tévesen úgy tudta, hogy a manőverezési sebesség alatti sebességek mellett nemcsak egy, hanem minden rúdmozgatás megengedett. Az American Airlinest érintő további incidensek: 1972. június 12.: az American Airlines 96-os járatának balesete. A járatot teljesítő McDonnell Douglas DC–10-es raktérajtaja meghibásodott és kiszakadt a géptörzsből, ami robbanásos dekompressziót idézett elő. A repülő sikeres kényszerleszállást hajtott végre a Detroit Metropolitan repülőtéren. 2009. december 22.: az American Airlines 331-es járatának balesete. A Kingston repülőtéren (Jamaikában) leszálló, a Miamiból érkező Boeing 737-800 igen nehéz időjárási feltételek mellett túlfutott a leszállópályán. Áttörte a repülőtér kerítését, áthaladt egy úton, és a repülőtér mögötti strandon állt meg. A törzse három részre szakadt, egyik szárnya és a hajtómű leszakadt. A 148 utas és a 6 fő személyzet közül 44-en megsérültek, 4 ezek között súlyos sérüléseket szenvedett. 2016. október 28.: az A383-as járatát teljesítő Boeing 767-300ERA Chicago-Miami útvonal felé indult. A gép kb. 213 km/h sebességig gyorsult a futópályán, amikor tűz ütött ki a jobb oldali hajtóműnél. A pilóták megszakították a felszállást. Mivel a jobb oldali hajtómű kigyulladt, ez megakadályozta a gép jobb oldalán való kijutást. Az utasokat a bal oldalon sikeresen evakuálták a mentőcsúszdákon keresztül, a tüzet a reptéri tűzoltók megfékezték. Helymegosztási partnerek Aer Lingus Alaska Airlines British Airways Cathay Pacific China Eastern Airlines El Al EVA Air Finnair Gulf Air Hawaiian Airlines Horizon Air Iberia Japan Airlines LAN-szövetség (Tagjai: LAN Airlines, LAN Peru, LAN Ecuador és LAN Argentina) Qantas Royal Jordanian Jegyzetek Fordítás Ez a szócikk részben vagy egészben az American Airlines című német Wikipédia-szócikk fordításán alapul. Az eredeti cikk szerkesztőit annak laptörténete sorolja fel. Ez a jelzés csupán a megfogalmazás eredetét és a szerzői jogokat jelzi, nem szolgál a cikkben szereplő információk forrásmegjelöléseként. Források ↑ 787order: Boeing: az American Airlines megrendelései 2010. január 25. ↑ Aa.com ourPlanes: Az ülőhelyek konfigurálása az AA légiflottájánál ↑ Aerosecure.de FBI&CIA: Az FBI és CIA perben vannak a légitársaságokkal 2007. augusztus 9. ↑ Avherald.com 2009: The Aviation Herald – Accident: American B738 at Kingston Archiválva 2021. január 26-i dátummal a Wayback Machine-ben 2009. december 23. ↑ Ch-aviation.ch aircraft: Az American Connection flotta 2010. január 25. ↑ Ch-aviation.ch airlinepage: Flotte der American Eagle 2010. január 25. ↑ Fliegerweb.com Airbus A300: Airbus A300 nyugdíjba vonul az American Airlines-nál 2009. augusztus 27. ↑ Lan.com South America: "Flights to South America" (html). Hozzáférés: 2010. február 1. ↑ Ntsb.gov NTSB: Az NTSB, a légi baleseteket vizsgáló hivatal baleseti jelentése ↑ ch-aviation AA: Flotte der American Airlines 25. Januar 2010 ↑ Aviation-Safety.net: "Accident description for AA Flight 96". Hozzáférés: 2011. december 22. További információk Az American Airlines hivatalos oldala Az American Airlines flottája Kapcsolódó szócikkek Légitársaságok listája